Venäjän luetteloimat "epäystävälliset maat" merkittynä kartalle punaisella. Venäjä on merkitty kartalle sinisellä.
**Epäystävällisten maiden luettelo** (ven. Перечень недружественных стран, *Peretšen nedružestvennyh stran*) on Venäjän ylläpitämä luettelo, jolle se lisää tulkintansa mukaan "epäystävällisiä" toimia Venäjään kohdistaneita valtioita. Venäjä kohdistaa tiettyjä rajoituksia kyseisiä valtioita kohtaan.

Luettelon maat
--------------

Huhtikuussa 2021 Venäjä ilmoitti, että sen epäystävällisten maiden luettelossa on yhdeksän valtiota: Britannia, Georgia, Latvia, Liettua, Puola, Tšekki, Ukraina, Viro ja Yhdysvallat.

Maaliskuussa 2022 Venäjä uudisti luettelon. Uudessa luettelossa ovat Britannia, Ukraina, Yhdysvallat, kaikki Euroopan unionin jäsenmaat, Albania, Andorra, Australia, Etelä-Korea, Islanti, Japani, Kanada, Liechtenstein, Mikronesia, Monaco, Montenegro, Norja, Pohjois-Makedonia, San Marino, Singapore, Sveitsi, Taiwan ja Uusi-Seelanti. Tässä vaiheessa Georgia ei ollut enää epäystävällisten maiden luettelossa ja samassa yhteydessä Venäjä purki osan Georgiaa vastaan asettamistaan kauppapakotteista. Tässä luetteloinnissa maa joutui luetteloon käytännössä sen perusteella, että se oli asettanut pakotteita Venäjälle sen aloitettua helmikuussa 2022 hyökkäyksen Ukrainaan.

Luetteloinnin vaikutukset
-------------------------

Kun epäystävällisten maiden luettelo perustettiin huhtikuussa 2021, luetteloinnin ilmoitettiin rajoittavan luetteloitujen valtioiden diplomaattisten edustustojen henkilökunnan määrää Venäjällä. Maiden edustustoihin ei voi palkata venäläisiä. Luetteloa ja sen ehtoja ilmoitettiin voitavan muokata "tarpeen vaatiessa".

23. maaliskuuta 2022 Venäjän presidentti Vladimir Putin ilmoitti, että epäystävällisten maiden luetteloon lisätyt maat joutuvat maksamaan Venäjältä ostamansa maakaasun Venäjän ruplilla. Saksan ja Puolan hallituksen edustajien lausuntojen mukaan Putinin vaatimus on sopimusrikkomus. Bulgarian energiaministeri ilmoitti, että maksujen muuttaminen rupliksi on mahdollista järjestää. Alankomaalaisen kaasuyhtiö Enecon edustaja totesi, että heidän sopimuksensa on euroissa eivätkä he suostu muuttamaan kaupankäynnin ehtoja siirtymällä ruplaan. Myös itävaltalainen energiayhtiö OMV ilmoitti, että maksaa tehtyjen sopimusten mukaisesti jatkossakin euroilla. Putin antoi maansa hallitukselle ja keskuspankille viikon aikaa siirtää siirrot rupliin ja määrätä Gazprom muuttamaan sopimukset.

Juridinen perusta
-----------------

Venäjälle epäystävällisten maiden luettelo perustettiin Venäjän presidentin määräyksellä 23. huhtikuuta 2021. Presidentti Putin antoi tuolloin määräyksen, jossa säädettiin vastatoimista vieraiden maiden epäystävällisille toimille. Luettelolle lisättävät maat säädettiin Venäjän federaation hallituksen päätettäväksi. Hallitus määritteli epäystävälliset maat asetuksellaan 13. toukokuuta 2021. Se laajensi luetteloa uudella asetuksella 5. maaliskuuta 2022.

Lähteet
-------

1. 1 2  Lehtonen, Joonas: Venäjä laati listan sille "epäystävällisistä" maista – mukana yhdeksän valtiota  28.4.2021. Iltalehti. Viitattu 24.3.2022.
2. 1 2  Lehtonen, Joonas: Venäjä julkisti listan sille "epäystävällisistä" maista – Suomi mukana  7.3.2022. Iltalehti. Viitattu 24.3.2022.
3. ↑  Russia approves list of countries carrying out "unfriendly actions", Georgia not on the list  7.3.2022. Tbilisi:  GTmedia. Viitattu 25.3.2022. (englanniksi)[vanhentunut linkki]
4. ↑  Dumbadze, Ana: Ukrainian MFA: Promotion of Trade Relations with Russia Unacceptable in Strongest Terms  7.3.2022. Tbilisi:  Georgia Today. Viitattu 25.3.2022. (englanniksi)
5. 1 2  Putin says Russia will make 'unfriendly' countries pay for gas in rubles  23.3.2022. CBC. Viitattu 24.3.2022. (englanniksi)
6. ↑  Mäntylä, Juha-Matti: Putin aikoo myydä kaasua vain ruplia vastaan – Suomen Pankin asiantuntija: "Vaikea nähdä taloudellista järkeä"  25.3.2022. Yleisradio. Viitattu 25.3.2022.
7. ↑  Указ Президента Российской Федерации от 23 апреля 2021 г. N 243 "О применении мер воздействия (противодействия) на недружественные действия иностранных государств"  26.4.2021. Rossijskaja gazeta. Viitattu 24.3.2022. (venäjäksi)
8. ↑  Распоряжение Правительства Российской Федерации от 13.05.2021 № 1230-р  14.5.2021. Официальный интернет-портал правовой информации. Viitattu 24.3.2022. (venäjäksi)
9. ↑  Распоряжение Правительства Российской Федерации от 05.03.2022 № 430-р  7.3.2022. Официальный интернет-портал правовой информации. Viitattu 24.3.2022. (venäjäksi)